คปภ.ขีดเส้นฟินันซ่าขู่ตัดสินเด็ดขาดมี.ค.
คปภ.เอาจริง ขีดเส้นตายฟินันซ่าประกันชีวิต ให้แค่ มี.ค.นี้
16 ม.ค. 2556

คปภ.เอาจริง ขีดเส้นตายฟินันซ่าประกันชีวิต ให้แค่ มี.ค.นี้ 
นายประเวช องอาจสิทธิกุล เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ภายในเดือน มี.ค.นี้ บริษัท ฟินันซ่า ต้องได้ข้อสรุปว่าจะสามารถแก้ไขปัญหาเรื่องฐานะการเงินของบริษัทหรือการหาผู้ร่วมทุนรายใหม่ เพื่อให้บริษัทกลับมาเปิดดำเนินการตามปกติได้หรือไม่
“เดือน มี.ค.นี้ คงถึงเวลาที่ คปภ.ต้องตัดสินใจขั้นเด็ดขาดแล้วว่าจะทำอย่างไรกับฟินันซ่าประกันชีวิตต่อไป เพราะเรื่องนี้กินเวลามานาน 23 ปีแล้ว ต้องได้ข้อยุติเสียที คงไม่สามารถปล่อยให้เรื่องนี้ยืดเยื้อต่อไปได้อีก” นายประเวช กล่าว 
ทั้งนี้ ทางกระทรวงการคลังได้มีคำสั่งให้ควบคุมบริษัท ฟินันซ่า ประกันชีวิต ตั้งแต่วันที่ 26 เม.ย. 2553 เนื่องจากไม่สามารถดำรงเงินกองทุนตามที่กำหนด โดยให้บริษัทแก้ไขปัญหาฐานะการเงินมาเป็นเวลานานพอสมควร แต่บริษัทไม่สามารถแก้ไขได้ตามกฎหมายกำหนดได้ จึงจำเป็นต้องมีคณะกรรมการควบคุมบริษัท เพื่อป้องกันไม่ให้ผู้เอาประกันและเจ้าหนี้ได้รับความเสียหาย 
สำหรับปัญหาของบริษัทส่งเสริมประกันภัย ที่ถูกคำสั่งให้หยุดรับประกันวินาศภัยเป็นการชั่วคราว มาตั้งแต่วันที่ 20 ก.ค. 2555 นั้น หากภายในสิ้นเดือน ม.ค.นี้ ยังไม่สามารถแก้ไขปัญหาเรื่องฐานะการเงินได้ คปภ.ก็จะพิจารณาลงโทษด้วยเช่นกัน